Staatskaping: Zondo boos oor uitgelekte verklaringAdjunkhoofregter Raymond Zondo, hoof van die kommissie van ondersoek na staatskaping. (20 Augustus 2018). Foto: Karen Sandison/ANA Adjunkregter Raymond Zondo het Maandag sy ontevredenheid uitgespreek dat ŉ belangrike getuie in die staatskapingsondersoek se beëdigde verklaring aan die media gelek is. Zondo het gesê hy sal Dinsdag dié vertroulikheidsoortreding ondersoek. Dit was nie onmiddellik duidelik watter van die kommissie se riglyne oor mediadekking deur verslaggewers oortree is nie. Die verhoor van die kommissie van ondersoek na staatskaping sou vanoggend hervat het, maar dit is tot 12:00 uitgestel omdat die getuie, voormalige Bosasa- operasionele hoof Angelo Agrizzi, ŉ ander afspraak moes nakom. Zondo het gesê die twee uur wat vanoggend verlore gegaan het, sal ingehaal word deur oor die volgende twee dae elke dag die verhoor met ŉ uur te verleng. “Ek was van plan om ŉ verklaring te lewer oor die gedrag van sommige koerante, joernaliste en redakteurs rakende sekere artikels wat gister in sommige koerante geplaas is. Maar aangesien ons reeds vandag laat begin het, sal ek dit môreoggend doen,” het Zondo vroeër gesê. Sondagkoerante het die naweek breedvoerig berig oor hooggeplaaste regeringsbeamptes wat in Agrizzi se getuienis by oortredings betrek word. Dit sluit in Nomvula Mokonyane (minister van water en sanitasie), Nomgcobo Jiba en Lawrence Mrwebi (geskorste beamptes van die Nasionale Vervolgingsgesag), Dudu Myeni (voormalige voorsitter van SAL) en oudpres. Jacob Zuma. Volgens die berigte was die amptenare almal ontvangers van omkoopgeld wat Gavin Watson, uitvoerende hoof van Bosasa, betaal het om ondersoekers en moontlike vervolging af te weer. Angelo Agrizzi. Foto: Itumeleng English/ANA Luidens Agrizzi se verklaring is Zuma na bewering R300 000 ŉ maand betaal, terwyl Jiba R100 000 ŉ maand ontvang het en Mrwebi R10 000 per maand. Mokonyane het na bewering elke Kersfees groot hoeveelhede kruideniersware ontvang, terwyl Myeni na bewering R300 000 kontant en ŉ splinternuwe Louis Vuitton-handsak ontvang het. Zondo sal Dinsdag ook aankondig wie in die posisie as sekretaris van die kommissie sal waarneem. Dit volg nadat dr. Khotso de Wee wat voorheen in dié posisie gedien het spesiale verlof geneem het hangende die uitkoms van die kommissie se ondersoek na die bewerings teen hom. Agrizzi het in sy getuienis beweer De Wee het geld by Bosasa ontvang in die tyd dat hy die hoofbedryfsbeampte van justisie en grondwetlike ontwikkeling was. Dié geld het glo verband gehou met die toekenning van ŉ tender in 2013 om ŉ veiligheidstelsel vir howe oor die hele land te verskaf. Agrizzi het aan die kommissie gesê hy is ingelig oor die omkooptransaksie, maar het geen ander inligting om die geloofwaardigheid daarvan te bepaal nie.